2021. gada 21. janvārī Rīkojums Nr. 39

Rīgā (prot. Nr. 8 2. §)

**Par Latvijas institūta pievienošanu Latvijas Investīciju un attīstības aģentūrai**

1. Saskaņā ar Valsts pārvaldes iekārtas likuma 15. panta ceturtās daļas 1. punktu ar 2021. gada 1. jūniju likvidēt ārlietu ministra pārraudzībā esošo tiešās pārvaldes iestādi – Latvijas institūtu –, pievienojot to ekonomikas ministra pakļautībā esošajai tiešās pārvaldes iestādei – Latvijas Investīciju un attīstības aģentūrai, lai stiprinātu Latvijas ārējo tēlu.

2. Latvijas Investīciju un attīstības aģentūra ar 2021. gada 1. jūniju ir Latvijas institūta tiesību, saistību, finanšu līdzekļu, mantas un lietvedības pārņēmēja.

3. Ārlietu ministram sadarbībā ar ekonomikas ministru 10 darbdienu laikā pēc šā rīkojuma spēkā stāšanās dienas izveidot Latvijas institūta likvidācijas komisiju (turpmāk – komisija). Komisijas sastāvā iekļaut Ārlietu ministrijas, Ekonomikas ministrijas, Latvijas institūta un Latvijas Investīciju un attīstības aģentūras pārstāvjus.

4. Komisijai līdz 2021. gada 30. maijam nodrošināt Latvijas institūta materiālo un finanšu līdzekļu inventarizāciju, kā arī finanšu līdzekļu, mantas, saistību, arhīva un lietvedības nodošanu Latvijas Investīciju un attīstības aģentūrai.

5. Ārlietu ministrijai nodrošināt Latvijas institūta slēguma finanšu pārskata sagatavošanu.

6. Ekonomikas ministram un ārlietu ministram līdz 2021. gada 1. maijam iesniegt Ministru kabinetā šā rīkojuma izpildei nepieciešamos tiesību aktu projektus, tai skaitā Ekonomikas ministrijai sadarbībā ar Ārlietu ministriju izstrādāt Ministru kabineta rīkojuma projektu par apropriācijas pārdali 2021. gadā un turpmākajos gados no Ārlietu ministrijas budžeta uz Ekonomikas ministrijas budžetu.

7. Izdevumus, kas saistīti ar Latvijas institūta likvidāciju un pievienošanu Latvijas Investīciju un attīstības aģentūrai, segt no Ārlietu ministrijai (Latvijas institūtam) un Ekonomikas ministrijai (Latvijas Investīciju un attīstības aģentūrai) piešķirtajiem valsts budžeta līdzekļiem.

Ministru prezidents A. K. Kariņš

Ārlietu ministrs E. Rinkēvičs